桂漿
作者：晁補之
朝代：宋

paragraphs: 暑卧午呀呷，蠲煩何所投。
巖桂割辛芳，石蜜滋甘柔。
沃以火鼎沸，閟之冰井幽。
三日出深冪，明瓊盎黄流。
冰火離坎類，意比秫麥繆。
辛甘既兩適，不湎亦銷憂。
中年苦內熱，歲願西風秋。
寒凉犯所畏，發散資爾謀。
時時以觴客，三獻不一酬。
緬思湘纍語，啜醨終所羞。
北斗酌此漿，違世聊遠遊。
恐復迷吾往，僕悲道阻脩。
淮南歸來些，憭慄令人愁。
百壺無此餞，夙志慕林丘。
寧懷小山感，不爲桂枝留。